Document ID: 32004D0858

KOMISJONI OTSUS,
15. detsember 2004,
millega asutatakse vastavalt nõukogu määrusele (EÜ) nr 58/2003 täitevamet nimega Rahvatervise Programmi Täitevamet ühenduse rahvatervise valdkonna tegevusprogrammi juhtimiseks
(2004/858/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artikli 3 lõiget 1,
ning arvestades järgmist:
(1)
Määrus (EÜ) nr 58/2003 annab komisjonile volitused otsustada luua täitevasutusi, mis vastavad nimetatud määrusega kehtestatud põhikirjale, ning kellele komisjon võib usaldada teatavaid ühenduse programmi(de) juhtimisega seotud ülesandeid. Käesolev otsus ei mõjuta nimetatud määruse reguleerimisala.
(2)
Täitevasutuse loomine peaks andma komisjonile võimaluse keskenduda oma põhilistele tegevustele ja ülesannetele, mida ei saa suunata alltöövõtjatele, kaotamata siiski kontrolli täitevasutuste üle ning olles nende tegevuse eest vastutav.
(3)
Euroopa Parlamendi ja nõukogu 23. septembri 2002. aasta otsusega nr 1786/2002/EÜ (2) vastu võetud ühenduse rahvatervise valdkonna tegevusprogrammi juhtimise eesmärgiks on tehniliste projektide elluviimine, mis ei too endaga kaasa poliitiliste otsuste vastuvõtmist, kuid mis eeldavad põhjalikke tehnilisi ja majanduslikke teadmisi kogu projekti teostamise vältel.
(4)
Programmi elluviimisega seotud ülesannete siirmine täitevasutusele on võimalik, kui eristada üksteisest selgelt projekti ettevalmistus, mis on komisjoni talituste ülesanne, ning projekti täideviimine, mis usaldatakse täitevasutusele.
(5)
Asjakohane tasuvusanalüüs näitas, et täitevasutuse loomine võimaldaks parandada rahvatervise programmi elluviimise tõhusust, ning seda väiksema maksumuse juures. Programmi eripära tõttu on põhirõhk tehniliste ülesannete siirmisel ning põhiline eesmärk on tugevdada sidemeid nimetatud ühenduse programmi ja liikmesriikide ekspertide ühenduste vahel.
(6)
Selleks, et täita komisjoni seatud eesmärgid komisjoni järelevalve all, peab täitevasutus suutma tagada kõrgetasemelise asjatundlikkuse. Samuti peab täitevasutus võimalikult suurel määral soodustama programmi elluviimist, lihtsustades rahvatervise alal asjatundlike töötajate palkamist.
(7)
Lisaks pikaajalistele ülesannete täitmisele peab täitevasutus parandama ka programmi elluviimise paindlikkust. Täitevasutuse aastane tööplaan peab tagama asutuse toetuse rahvatervise programmi elluviimise aastaeesmärkidele, mille on paika pannud ja otsustanud komisjon vastavalt programmikomitee arvamusele.
(8)
Tänu täitevasutuse saavutatud tulemustel põhinevale juhtimisele ning vajalike järelevalve- ja kooskõlastusmeetmete ning -kanalite kasutuselevõtule on võimalik lihtsustada eeskirju, millest lähtuvalt komisjoni talitused programmi ellu viivad. Komisjoni talitused võivad kasutada ära täitevasutuse tehnilise töö tulemusi, arendades nendega paralleelselt asjakohaseid tegevusi, mis eeldavad otsustetegemist poliitilisel tasandil. Komisjoni talitused arendavad ka programmi elluviimisega seotud tegevusi, mille usaldamine täitevasutusele ei tundu asjakohane.
(9)
Täitevasutuse koostöö komisjoni talitustega ning tegevus teavitamise ja erinevate võrgustike abistamise vallas peab parandama ühenduse rahvatervisega seotud tegevuste väljapaistvust.
(10)
Käesoleva otsusega ettenähtud meetmed on kooskõlas täitevasutuste komitee arvamusega,
ON VASTU VÕTNUD KÄESOLEVA OTSUSE:
Artikkel 1
Loomine
1. Käesolevaga asutatakse ühenduse rahvatervise valdkonna programmi juhtimiseks täitevamet (edaspidi “amet”), mille põhikiri on sätestatud määruses (EÜ) nr 58/2003.
2. Ameti nimi on Rahvatervise Programmi Täitevamet.
Artikkel 2
Asukoht
Amet asub Luxembourg’is.
Artikkel 3
Ameti tegevusaeg
Amet asutatakse ajavahemikuks 1. jaanuar 2005 kuni 31. detsember 2010.
Artikkel 4
Eesmärgid ja ülesanded
1. Euroopa Parlamendi ja nõukogu 23. septembri 2002. aasta otsusega nr 1786/2002/EÜ (edaspidi “raamotsus”) kehtestatud ühenduse rahvatervise valdkonna programmi raames usaldatakse ametile ülesanded, mis on seotud ühenduse toetusega programmile, v.a programmi hindamine, seadusandluse järelevalve või muud ülesanded, mis kuuluvad ainult komisjoni pädevusse. Ametile usaldatakse eelkõige järgnevad ülesanded:
a)
rahvatervise programmi erinevate etappide juhtimine kooskõlas erinevate projektidega vastavalt otsusele nr 1786/2002/EÜ ning vastavalt nimetatud otsusega kehtestatud ja komisjoni vastu võetud tööplaanile, samuti vajaliku kontrolli teostamine ning asjakohaste otsuste vastuvõtmine vastavalt komisjoni antud volitustele;
b)
eelarve täitmise aktide vastuvõtmine tulude ja kulude osas ning komisjoni volitusel rahvatervise programmi juhtimiseks vajalike tehingute (eelkõige lepingute sõlmimise ja toetuste andmisega seotute) sooritamine;
c)
logistiline, teaduslik ning tehniline toetus, mis eelkõige tähendab tehniliste kohtumiste (ekspertide töögruppide juhtimine), ettevalmistavate uuringute, seminaride ja konverentside korraldamist.
2. Komisjoni otsusega pannakse täpselt paika ametile usaldatavad ülesanded. Otsus saadetakse teavitamiseks täitevametite komiteele.
Artikkel 5
Organisatsiooniline struktuur
1. Ametit juhivad juhatus ja direktor. Mõlemad määrab ametisse komisjon.
2. Juhatuse liikmed määratakse ametisse kaheks aastaks.
3. Asutuse direktor määratakse ametisse neljaks aastaks.
Artikkel 6
Toetus
Ametile antakse toetust Euroopa Ühenduste üldeelarvest. See toetus arvatakse maha rahvatervise programmi jaoks ette nähtud vahenditest.
Artikkel 7
Kontroll ja tegevusaruanne
Amet on komisjoni kontrolli all ning peab regulaarselt aru andma talle usaldatud programmide läbiviimisest vastavalt volikirjas sätestatud tingimustele ja sagedusele.
Artikkel 8
Tegevuseelarve täitmine
Amet täidab eelarvet vastavalt standardse finantsmääruse (3) sätetele.
Brüssel, 15. detsember 2004

Labels: 0
4
15